**Spravodajská agentúra** (iné názvy: **tlačová a informačná agentúra**, **informačná agentúra**, **tlačová agentúra**, **tlačová kancelária**, **telegrafná agentúra**) je inštitúcia zabezpečujúca redakciám tlače, rozhlasu a televízie, ale aj iným záujemcom platený informačný servis.

Spravodajské agentúry môžu byť:

* komerčné a informácie predávajú (napr. Reuters)
* družstvá, ktoré si informácie navzájom vymieňajú (napr. AP) a predávajú ich nečlenom
* neziskové organizácie.

Môžu ale aj byť kontrolované autoritatívnym či totalitným štátom, ako napr. v Číne, alebo ZSSR, jeho satelitoch a v niektorých z ich nástupníckych štátov. Spravidla potom ale neslúžia na spravodajstvo a informácie ale na propagandu štátnych režimov.

Spravodajské agentúry pripravujú informácie „tvrdého faktu" tak, aby boli k dispozícii ostatným médiám bez nutnosti ďalších (väčších) úprav.

Predávajú a distribuujú ich potom vo veľkom, dnes elektronicky cez dátové spojenia alebo cez internet. Prv sa tak dialo pomocou ďalekopisu, ktorý nahradil bývalý telegraf, ktorý zas nahradil ešte starších kuriérov a poštu a rozhodne prispel k rozmachu kvalitného spravodajstva a žurnalistiky.

V profesionálnych organizáciách je obvyklé predplatné týchto služieb. Ale aj jednotlivci, väčšinou profesionáli, využívajú služby predplatného, spravidla tematicky vybraného spravodajstva.

Spravodajské agentúry na Slovensku
----------------------------------

Prvou slovenskou spravodajskou agentúrou na Slovensku bola Slovenská tlačová kancelária založená 1919 v Žiline, ktorá sa neskôr zlúčila s ČTK (Česká tisková kancelář, v slovenčine: Česká tlačová kancelária) a ako jej pobočka v Bratislave bola činná do roku 1939. Od roku 1951 pôsobilo v Bratislave Oblastné riaditeľstvo ČTK pre Slovensko (od 1968 skratka ČSTK). R. 1992 rozdelením ČTK vznikla Česko-slovenská tlačová kancelária Slovenskej republiky (samostatné vysielanie od 1. 1. 1993), od 1993 ako Tlačová agentúra SR – Slovakia, od 2008 Tlačová agentúra SR (TASR). Od roku 1997 pôsobí na Slovensku aj Slovenská tlačová agentúra, a. s. (SITA).

Medzinárodné agentúry
---------------------

Medzi významné medzinárodné agentúry patrí:

|  |  |
| --- | --- |
| * Agence France-Presse, AFP
* Agencia EFE, EFE
* Agencia Internacional de Noticias
* Agentstvo Pechati Novosti, APN
* Agenzia Giornalistica Italia
* Agenzia Nazionale Stampa Associata, ANSA
* Algemeen Nederlands Persbureau, ANP
* Allgemeiner Deutscher Nachrichtendienst, ADN
* Associated Press, AP
* Australian Associated Press, AAP
* Austria Presse Agentur, APA
* British Broadcasting Corporation, BBC
* Canadian Press – Presse canadienne, CP – PC
* China News Service, CNS
* Cox Enterprises
* Česká tisková kancelář (ČTK)
* Deutsche Presse Agentur, DPA
* Deutscher Depeschendienst, DDP
* Independent Television News, ITN
* Interfax
* Inter Press Service (IPS)
* ITAR-TASS
 | * Kyodo News, Kyodo
* Nippon News Press Agency, Nippon News
* Norsk Telegrambyra, NTB
* Organization of Asia-Pacific News Agencies, OANA
* Pacific News Service, PNS – New America Media
* Press Association, PA
* Press Trust of India, PTA
* Reuters
* RIA Novosti, RIA
* Schweizerische Depeschenagentur – Agence Télégraphique Suisse – Agenzia telegrafica svizzera, SDA – ATS
* Springer Auslandsdienst, SAD
* South African Press Association, SAPA
* Suomen Tietotoimisto - Finska Notisbyran, STT – FNB
* Telegrafska Agencija Nova Jugoslavija, TANJUG
* Tidningarnas Telegrambyra, TT
* United Press International, UPI
* Xinhua News Agency, Xinhua – New China News Agency, NCNA
* Yonhap News Agency, Yonhap
 |

Referencie
----------

1. ↑  Agentúra [online]. Encyclopaedia Beliana, ISBN 978-80-89524-30-3. [cit. 2022-12-08]. Dostupné na internete:

Pozri aj
--------

* Spravodajstvo
* TASR
* SITA